RÅDETS FORORDNING (EF) Nr. 535/97 af 17. marts 1997 om ændring af forordning (EØF) nr. 2081/92 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlament (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Efter artikel 13, stk. 2, i forordning (EØF) nr. 2081/92 (4) kan medlemsstaterne i en overgangsperiode på maksimalt fem år efter datoen for forordningens offentliggørelse på bestemte betingelser bibeholde de nationale bestemmelser om tilladelse til anvendelse af udtrykkene i stk. 1, litra b), i nævnte artikel; nævnte forordning blev offentliggjort den 24. juli 1992; overgangsperioden udløber således den 25. juli 1997;

det første forslag om registrering af geografiske betegnelser og oprindelsesbetegnelser blev først forelagt Rådet i marts 1996, og størstedelen af overgangsperioden på fem år er derfor allerede forløbet; for at overgangsperioden kan tjene sit formål fuldt ud, bør begyndelsesdatoen for perioden på fem år ændres, så perioden begynder på den dato, hvor betegnelserne registreres; det bør også fastsættes, at overgangsperioden ligeledes anvendes på artikel 13, stk. 1, litra a), i forordning (EØF) nr. 2081/92, eftersom der kan være overlapning mellem forbuddet i litra a) og forbuddet i litra b) i samme stykke;

overgangsperioden skal udelukkende anvendes for de betegnelser, som registreres i medfør af artikel 17 i forordning (EØF) nr. 2081/92, idet det er betegnelser, som allerede eksisterer og anvendes i medlemsstaterne, og der derfor bør indrømmes producenterne en sådan tilpasningsperiode, for at de ikke skal lide skade;

der går en vis tid med at behandle en ansøgning om registrering af en betegnelse som beskyttet geografisk betegnelse eller beskyttet oprindelsesbetegnelse i henhold til forordning (EØF) nr. 2081/92; indtil der foreligger en afgørelse fra Fællesskabets side vedrørende registreringen af den pågældende betegnelse, bør der være mulighed for, at medlemsstaten kan give en midlertidig national beskyttelse; for at afgøre eventuelle konflikter mellem producenterne i en medlemsstat, kan den pågældende stat om nødvendigt indføre en overgangsperiode på nationalt plan, der senere skal bekræftes ved en fællesskabsafgørelse; følgevirkningerne af ovennævnte nationale foranstaltninger bør påhvile den medlemsstat, der har truffet dem; foranstaltningerne må desuden ikke udgøre en hindring for handelen inden for Fællesskabet;

der kan i hvert enkelt tilfælde fastsættes en overgangsperiode på fem år for de betegnelser, for hvilke der er ansøgt om registrering i medfør af artikel 5 i forordning (EØF) nr. 2081/92, men udelukkende inden for rammerne af artikel 7, stk. 5, litra b), i nævnte forordning og af nærmere bestemte grunde -

UDSTEDT FØLGENDE FORORDNING:

Artikel 1

Forordning (EØF) nr. 2081/92 ændres således:

1) Artikel 1, stk. 1, tredje afsnit, affattes således:

»Bilag I og II kan ændres efter fremgangsmåden i artikel 15.«

2) I artikel 5, stk. 5, indsættes følgende efter første afsnit:

»Efter den dato, hvor en medlemsstat således har fremsendt en ansøgning vedrørende en betegnelse, kan den kun midlertidigt indføre en national beskyttelse samt om nødvendigt en tilpasningsperiode for denne betegnelse; begge dele kan ligeledes indføres midlertidigt på samme vilkår i forbindelse med en ansøgning om ændring af varespecifikationen.

Den midlertidige nationale beskyttelse ophører fra den dato, hvor der er truffet afgørelse om registrering i henhold til denne forordning. I forbindelse med afgørelsen kan der fastsættes en begrænset tilpasningsperiode på højst fem år, forudsat at de berørte virksomheder lovligt har markedsført de pågældende produkter og herunder vedvarende har anvendt de pågældende betegnelser i mindst fem år inden den i artikel 6, stk. 2, omhandlede offentliggørelse.

Den berørte medlemsstat bærer alene ansvaret for følgevirkningerne af en sådan national beskyttelse, hvis betegnelsen ikke skulle blive registreret i henhold til denne forordning.

De foranstaltninger, medlemsstaterne træffer i medfør af andet afsnit, har kun retsvirkninger på nationalt plan og må ikke berøre handelen inden for Fællesskabet.«

3) Artikel 7, stk. 4, andet led, affattes således:

»- eller påvise, at registreringen af det foreslåede navn vil skade en eksisterende helt eller delvis enslydende betegnelse eller et varemærke eller produkter, som lovligt har været på markedet i mindst fem år inden den i artikel 6, stk. 2, omhandlede offentliggørelse.«

4) Artikel 13, stk. 2, affattes således:

»2. Uanset stk. 1, litra a) og b), kan medlemsstaterne dog bibeholde de nationale ordninger om tilladelse til anvendelse af betegnelser, der er registreret i medfør af artikel 17, i en begrænset periode på højst fem år efter datoen for offentliggørelsen af registreringen, dersom:

- produkterne har været lovligt markedsført under disse betegnelser i mindst fem år inden datoen for offentliggørelsen af denne forordning

- virksomhederne lovligt har markedsført de pågældende produkter og herunder vedvarende har anvendt betegnelserne i den periode, der er omhandlet i første led

- produktets virkelige oprindelse er klart og tydeligt angivet på mærkningen.

Denne undtagelse må dog ikke medføre, at produkterne frit markedsføres på en medlemsstats område, hvor disse betegnelser ikke er tilladt.«

5) I artikel 13 tilføjes følgende stykke:

»4. Med hensyn til de betegnelser, for hvilke der er ansøgt om registrering i medfør af artikel 5, kan der kun indføres en overgangsperiode på højst fem år i henhold til artikel 7, stk. 5, litra b), hvis en indsigelse opfylder kravene for behandling med den begrundelse, at registreringen af det foreslåede navn vil skade en eksisterende helt eller delvis enslydende betegnelse eller produkter, som lovligt har været på markedet i mindst fem år inden den i artikel 6, stk. 2, omhandlede offentliggørelse.

Der kan kun indføres en sådan overgangsperiode, hvis virksomhederne lovligt har markedsført de pågældende produkter og herunder vedvarende har anvendt de pågældende betegnelser i mindst fem år forud for den i artikel 6, stk. 2, omhandlede offentliggørelse.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17. marts 1997.

På Rådets vegne

J. VAN AARTSEN

Formand

(1) EFT nr. C 241 af 20. 8. 1996, s. 7.

(2) EFT nr. C 33 af 3. 2. 1997.

(3) EFT nr. C 30 af 30. 1. 1997, s. 39.

(4) EFT nr. L 208 af 24. 7. 1992, s. 1. Forordningen er ændret ved tiltrædelsesakten af 1994.